作者:洪适
標題:選冠子
內容:雨腳報晴，雲容成瑞，夜雪縈盈連晝。千巖曳縞，萬瓦堆瓊，稍稍冷侵懷袖。鶴氅神仙，兔園賓客，高會坐移清漏。想灞陵橋畔，苦吟緩轡，聳肩寒瘦。向此際、色映堂陰，香傳梅影，寒力更欺尊酒。左符詞伯，蠻箋巧思，不道起風飛柳。舞態弓彎，一聲低唱，蛾笑綠分煙岫。任杯行瀲灩，為公沈醉，莫教停手。